## El Museu de les Ciències organitza la conferència ‘Vitamines: passat i present’

*** El col·loqui serà impartit per Isidro Vitoria Miñana, pediatre investigador de la Unitat de Nutrició i Metabolopaties de l’Hospital Universitari La Fe de València**

El Museu de les Ciències de València organitza este dimarts, 16 de desembre, la conferència ‘Vitamines: passat i present’, impartida per Isidro Vitoria Miñana, pediatre investigador de la Unitat de Nutrició i Metabolopaties de l’Hospital Universitari La Fe de València. L’activitat, de lliure accés fins a completar l’aforament, forma part del programa de divulgació científica ‘Actualitat’ i se celebrarà a partir de les 19:00 hores en l’Auditori Santiago Grisolía.

En la seua conferència, l’expert abordarà la història de les vitamines, com es van identificar i aïllar, a més de respondre a qüestions com per què continuen sent tan importants en l’actualitat. En una època en la qual es pensava que totes les malalties eren causades per microbis, gràcies a les teories de Pasteur i Koch, era difícil imaginar que moltes malalties podien tindre el seu origen en allò que no menjàvem. Va ser la curiositat i l’enginy de científics visionaris el que va permetre descobrir, aïllar i sintetitzar les vitamines, unes substàncies essencials per a la salut. No és casualitat que fins a 12 Premis Nobel hagen sigut atorgats en esta àrea.

Alguns errors tecnològics van ajudar, sense voler, a posar en evidència la importància que tenen: el processament industrial de l’arròs va comportar el beri-beri, l’expansió de la dacsa sense acompanyament nutricional va provocar pel·lagra a Europa i els mariners que travessaven oceans sense fruites fresques patien escorbut. Al llarg del temps, les vitamines també han estat envoltades de mites i modes: des del famós extracte de rent ‘Marmite’ o l’oli de fetge de bacallà, fins a la recomanació (sense base científica) de megadosis de vitamina C per part del mateix Linus Pauling, doble guanyador del Nobel.

Hui, en ple segle XXI i en països desenrotllats, tornen a aparéixer casos de malalties com el raquitisme o l’escorbut, a causa de dietes desequilibrades o restriccions alimentàries. Però també sorgixen problemes nous: intoxicacions per un consum excessiu de suplements vitamínics. Per això, és més necessari que mai entendre com actuen les vitamines, quines són les nostres verdaderes necessitats i com cobrir-les a través d’una alimentació adequada.

Fecha: 15/12/2025